Diari Oficial de la Generalitat Valenciana


Sumari del DOGV 9024, del 19-02-2021 (2021/1533)

LLEI 1/2021, de 16 de febrer, de la Generalitat, de dissolució del Col·legi Professional de Delineants i Dissenyadors Tècnics de Castelló.
------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/2021/02/16/1/dof/vci/html**

### Dades del document

Número de DOGV
:   9024

Data del DOGV
:   19-02-2021

Secció del DOGV
:   I. DISPOSICIONS GENERALS

Número del document
:   2021/1533


Data del document
:   16-02-2021

Organisme emissor
:   Presidència de la Generalitat

Tipus de document
:   Llei

Descriptors 

:   * col·legi professional
    * organització de les professions
    * legislació

LLEI 1/2021, de 16 de febrer, de la Generalitat, de dissolució del Col·legi Professional de Delineants i Dissenyadors Tècnics de Castelló. [2021/1533]  
Sia notori i manifest a tots els ciutadans i totes les ciutadanes que les Corts han aprovat i jo, d'acord amb el que estableixen la Constitució i l'Estatut d'Autonomia, en nom del rei, promulgue la llei següent:  
  
  
PREÀMBUL  
  
La Constitució espanyola, en l'article 149.1.18, reserva a l'Estat la competència sobre les bases del règim jurídic de les administracions públiques, i, en l'article 36, preveu que la llei regularà les peculiaritats pròpies del règim jurídic dels col·legis professionals.  
La legislació bàsica estatal en aquesta matèria es recull en la Llei 2/1974, de 13 de febrer, de col·legis professionals, i les seues modificacions posteriors.  
D'altra banda, l'Estatut d'autonomia de la Comunitat Valenciana, en l'article 49.1.22.a, confereix a la Generalitat la competència exclusiva en matèria de col·legis professionals i exercici de les professions titulades, sense perjudici del que es disposa en els articles 36 i 139 de la Constitució.  
Fent ús d'aquestes competències, es va promulgar la Llei 6/1997, de 4 de desembre, de consells i col·legis professionals de la Comunitat Valenciana, l'article 8 de la qual exigeix que la dissolució d'un col·legi professional, excepte en els casos en què ho impose directament la llei, es durà a terme per mitjà d'un acord d'aquest en la forma establida en els seus estatuts, i s'haurà d'aprovar per una lei de la Generalitat, amb l'informe previ del consell valencià de col·legis professionals competent.  
Mitjançant la Resolució de 22 de febrer de 1988, de la Direcció General d'Interior, va quedar inscrit en el Registre de Col·legis Professionals i de Consells Valencians de Col·legis Professionals de la Comunitat Valenciana el que aleshores era denominat Col·legi Oficial de Delineants de Castelló, amb el número 59 de la Secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana. Segons el Decret 88/1991, de 29 de maig, del Consell, es va aprovar la modificació dels seus estatuts. Mitjançant la Resolució de 3 de novembre de 1999, de la Secretaria General de la Conselleria de Justícia i Administracions Públiques, el col·legi va adaptar els seus estatuts a la Llei 6/1997.  
Amb data 26 d'octubre de 2018, el degà del Col·legi Professional de Delineants i Dissenyadors Tècnics de Castelló va enviar una sol·licitud formal de dissolució d'aquest col·legi, segons l'acord adoptat en l'assemblea general ordinària del Col·legi de 23 de juny de 2018. A l'escrit esmentat s'adjuntava el certificat del secretari del Col·legi sobre aquesta, en la qual es va adoptar l'acord de dissoldre el Col·legi per unanimitat dels assistents, així com d'executar les accions necessàries i requerides pels organismes oficials que en comportaren la dissolució o l'extinció.  
A pesar que el certificat que acompanyava la sol·licitud presentava dubtes formals quant al quòrum necessari i la necessitat de l'aprovació en una junta extraordinària, com així va advertir la Direcció General de Justícia en un escrit de data 20 de desembre de 2018, a la vista del contingut dels actuals estatuts, per no reunir la majoria qualificada de les tres quartes parts dels col·legiats requerida per a la vàlida adopció de l'acord, davant de la impossibilitat de reunir aquest quòrum, es va entendre la concurrència d'un interés públic suficient perquè aquesta prosperara; per això, atés el principi de seguretat jurídica, i a fi d'evitar una futura situació d'insolvència, que adverteix el col·legi la dissolució del qual se sol·licitava, es va resoldre prosseguir la tramitació amb audiència a tots els interessats.  
  
Article 1. Dissolució  
S'aprova la dissolució del Col·legi Professional de Delineants i Dissenyadors Tècnics de Castelló.  
  
Article 2. Inscripció en el Registre de Col·legis Professionals i Consells Valencians de Col·legis Professionals de la Comunitat Valenciana  
Amb la sol·licitud prèvia de part, s'ha d'inscriure la baixa del Col·legi Professional de Delineants i Dissenyadors Tècnics de Castelló en el Registre de Col·legis Professionals i Consells Valencians de Col·legis Professionals de la Comunitat Valenciana.  
  
  
Disposició addicional  
  
Única. Procés de liquidació  
De conformitat amb el que es disposa en l'article 50 dels actuals estatuts del Col·legi Professional de Delineants i Dissenyadors Tècnics de Castelló, les persones liquidadores nomenades per la Junta de Govern hauran de destinar el patrimoni social, en primer lloc, a cobrir el passiu, a les institucions de previsió social de delineants que hi haja en la província; si no n'hi ha, es repartirà a parts iguals entre les persones col·legiades en alta en el moment de la dissolució.  
  
  
Disposició final  
  
Única. Entrada en vigor  
Aquesta llei entrarà en vigor l'endemà de la publicació en el Diari Oficial de la Generalitat Valenciana.  
  
Per tant, ordene que tots els ciutadans i totes les ciutadanes, tribunals, autoritats i poders públics als quals pertoque, observen i facen complir aquesta llei.  
  
València, 16 de febrer de 2021  
  
El president de la Generalitat,  
Ximo Puig i Ferrer


Còpia Permalink ELI